ລມຕ ການເງິນ ສະຫະລັດ ຮຽກຮ້ອງໃຫ້ ຢູເຄຣນ ຈັດແຈງ​ໜີ້ສິນ ຂອງ​ຕົນໃໝ່ 
ອົງການ IMFຕະຫຼອດ​ມາ​ ແມ່ນ​ຮຽກຮ້ອງ​ໃຫ້ ຜູ້​ທີ່​ໄດ້​ຮັບ​ເງິນ​ກູ້​ຢືມ​ ​ປະຕິ​ຮູບທາງ​ດ້ານ​ເສດຖະກິດ ​ທີ່​ບາງ​ຄັ້ງ​ ມັນອາດ​ຈະ​ຂົມ​ຂື່ນ ກ່ອນ​ທີ່​ຈະ​ຈ່າຍ​ເງິນ​ກູ້​ໃຫ້.
ໃນວັນອັງຄານວານນີ້ ລັດຖະມົນຕີການເງິນສະຫະລັດ ທ່ານ Jack Lew ໄດ້ຊຸກຍູ້ໃຫ້ ບັນດາຜູ້ນຳຢູເຄຣນ ສືບຕໍ່ດຳເນີນງານໃນການ ຈັດແຈງໜີ້ສິນຂອງຕົນໃໝ່ ໂດຍກ່າວວ່າ ເງິນກູ້ຢືມຂອງອົງການ ກອງທຶນສາກົນ ຫຼື IMF ແມ່ນບັງຄັບໃຫ້ທຸກໆຄົນຈະຕ້ອງ “ເສຍສະລະຮ່ວມກັນ ” ທ່ານ Lew ໄດ້ພົບປະກັບນາຍົກລັດຖະມົນຕີຢູເຄຣນ ທ່ານ Arseniy Yatsenyuk ແລະລັດຖະມົນຕີການເງິນ ທ່ານນາງ Natalie Jaresko ທີ່ນະຄອນຫຼວງວໍຊີງຕັນ ໃນວັນອັງຄານ ວານນີ້ ທັງສອງທ່ານໄດ້ມາວໍຊີງຕັນ ເພື່ອກົດດັນໃຫ້ IMF ປ່ອຍເງິນກູ້ງວດທີ 2 ໃນຈຳນວນເງິນ 17 ພັນ 5 ຮ້ອຍລ້ານໂດລ່າ ໃຫ້ແກ່ຕົນ ເພື່ອຊຸກຍູ້ເສດຖະກິດທີ່ກຳລັງ ດີ້ນຮົນ ອົງການ IMFຕະຫຼອດມາແມ່ນຮຽກຮ້ອງໃຫ້ຜູ້ທີ່ໄດ້ຮັບເງິນກູ້ຢືມນີ້ ປະຕິຮູບທາງດ້ານເສດຖະກິດທີ່ບາງຄັ້ງມັນອາດຈະຂົມຂື່ນ ກ່ອນທີ່ຈະຈ່າຍເງິນກູ້ໃຫ້ ທ່ານ Yatsenyuk ໄດ້ບອກກັບ ສະພາ Atlantic ທີ່ວໍຊີງຕັນ ໃນວັນອັງຄານວານນີ້ວ່າ ລັດຖະບານຂອງທ່ານນັ້ນໄດ້ກະທຳທຸກສິ່ງຢ່າງ ເພື່ອປິດຊ່ອງຫວ່າງຂອງງົບປະມານຮວມ ທັງໂຈະການໃຊ້ຈ່າຍທາງດ້ານສັງຄົມ ແລະຕັດຮອນໂຄງການບຳເນັດບຳນານລົງ ທ່ານໄດ້ກ່າວອີກວ່າ ຢູເຄຣນຍັງຈຳເປັນທີ່ຈະຕ້ອງໄດ້ຮັບການສະໜັບສະໜຸນທາງດ້ານການເງິນຢ່າງຫຼວງຫຼາຍ ໂດຍຮຽກຮ້ອງ ເພື່ອໃຫ້ມີສະຖຽນລະພາບທາງດ້ານເສດຖະກິດນັ້ນວ່າ ເປັນ “ໂຄງການຂອງໂລກເສລີ ” ທ່ານ Yatsenyuk ໄດ້ເອີ້ນຄວາມເຂັ້ມແຂງຂອງຢູເຄຣນ ເປັນຄຳຕອຍທີ່ດີທີ່ສຸດ ຕໍ່ຣັດເຊຍ ແລະປະທານາທິບໍດີ Vladimir Putin ສົງຄາມຕໍ່ຕ້ານພວກຫົວແບ່ງແຍກດິນແດນທີ່ໜຸນຫຼັງໂດຍຣັດເຊຍ ໃນພາກຕາເວັນອອກຂອງຢູເຄຣນໄດ້ເຮັດໃຫ້ປະເທດດັ່ງກ່າວ ເກືອບວ່າຈະລົ້ມລະລາຍ ວໍຊີງຕັນວາງແຜນທີ່ຈະເປັນເຈົ້າພາບຈັດກອງປະຊຸມການລົງທຶນຢູເຄຣນ-ອາເມຣິກັນ ໃນເດືອນໜ້ານີ້ ເພື່ອຊອກຫາແລະດຶງດູງເອົາເງິນໂດລາທີ່ມີຄວາມຈຳເປັນເຂົ້າໄປໃນຢູເຄຣນ